b'\n_START_ARTICLE_\nKako je Kotarjev Peter pokoro delal, ker je krompir kradel\n_START_PARAGRAPH_\nKako je Kotarjev Peter pokoro delal, ker je krompir kradel je povest Josipa Jur\xc4\x8di\xc4\x8da. Delo je prvi\xc4\x8d iz\xc5\xa1lo v Koledarju dru\xc5\xbebe sv. Mohora za prestopno leto 1880 v letu 1879.\n_START_SECTION_\nVsebina\n_START_PARAGRAPH_\nPoleti 1878 so na slovenskem podro\xc4\x8dju zbirali vojsko, ki bi se v Bosni borila proti Turkom. Kot vojak rezervist se je v Bosno odpravil tudi Kotarjev Peter. V Bosni so imeli vojaki hrane dovolj, a vedno le meso. Lakota je kmalu premagala njihov strah pred Turki. Peter je od prijatelja, nekega \xc5\xa1tudenta, izvedel, da je v bli\xc5\xbeini njiva krompirja. Prvi\xc4\x8d je krompir prinesel \xc5\xa1tudent, drugi\xc4\x8d naj bi \xc5\xa1el na njivo krast Peter._NEWLINE_Zgodaj zjutraj se je Peter podal na pot. Jutro je bilo megleno, pu\xc5\xa1ke ni vzel s seboj, da bi la\xc5\xbeje ube\xc5\xbeal Turkom. Kmalu je na\xc5\xa1el njivo in nabral krompir. Ko je opravil svoje, je ugotovil, da ne ve ve\xc4\x8d, iz katere smeri je pri\xc5\xa1el. V megli je iskal pot, a je bil povsem izgubljen. Zasli\xc5\xa1al je topot kopit in se skril v hlev v majhno bosensko hi\xc5\xa1o. Na njegovo nesre\xc4\x8do pa je jezdec - grozoviti in oboro\xc5\xbeeni Turek - svojega konja privezal prav v ta hlev in \xc5\xa1el nato v zgornje nadstropje._NEWLINE_Peter je \xc5\xbeelel pobegniti, a se je nerodoma zaprl v majhen prostor v hlevu, iz katerega se kljub vsemu trudu ni mogel re\xc5\xa1iti. Prestra\xc5\xa1en in v joku je zaspal. Zjutraj so ga zbudili glasovi, zasli\xc5\xa1al je slovenski jezik. Zavpil je in vrata mu je odprlo kakih osem slovenskih vojakov. Izkazalo se je, da so ga kmalu po njegovem odhodu za\xc4\x8deli iskati, saj je \xc5\xa1tudent povedal, kam je \xc5\xa1el. Petra so re\xc5\xa1ili. Ko se je vrnil domov, pa je bil poljske kraje ozdravljen, saj je pravil, da bi raj\xc5\xa1i od lakote umrl, kakor \xc5\xa1e enkrat krompir krast hodil.'